ברחוב החרדי, בבת ים, באלנבי בתל אביב - הרשת מוצפת בימים האחרונים בסרטונים של אלימות קשה ומעצרים תמוהים של מפרי הנחיות. המשטרה, שחילקה 2,220 דוחות רק ביממה האחרונה, מסרבת לענות על השאלות על מידת הכוח המופעל ושוטרים שמתחבקים בזמן שהעצור בבת ים מתפתל מכאבים מולם
ביממה האחרונה חילקה משטרת ישראל 2,221 דוחות למפרי הנחיות משרד הבריאות. הנוכחות המשטרתית ברחובות מורגשת ביתר שאת בימים האחרונים והרשת מוצפת בתיעוד של היתקלויות בין שוטרים לאזרחים, המעלות שאלות כבדות ביחס לכוח ולאלימות שמפעילים גורמי אכיפת החוק כלפי אזרחים בשעת תקנות החירום.
הבוקר בסביבות השעה תשע עצרה המשטרה צעיר דובר רוסית ברחוב יורדי הים בבת ים. חלק קטן מהעימות בין הצעיר לשוטרים תועדו על ידי דיירים בקומה השביעית בבניין ברחוב. לטענתם, העימות נמשך כעשרים דקות שבסופן הוצא הצעיר מניידת המשטרה והועבר לאמבולנס שהוזעק עבורו.
בסרטון שמופץ ברשתות ניתן לראות את הצעיר נמצא על ברכיו על המדרכה, קם ועושה צעד לעבר שוטרים רבים שנמצאים במקום, בחוסר שיווי משקל מוחלט כשידיו מורמות מעלה. לפתע, מזנק אחד השוטרים לעברו, דוחף אותו בעוצמה רבה, וכשהצעיר נופל בחזרה אל הקרקע, ניגשים אליו שני שוטרים אחרים שנמצאים במקום, הופכים אותו על בטנו, בעוד ששוטרים אחרים ניגשים אליו כדי לאזוק אותו.
לזה אתם קוראים "בריאות הציבור"?הבנתי pic.twitter.com/hF05yifZwF
הסרטון עורר הדים ברשתות והמשטרה מיהרה לפרסם פירוט של מה שקדם לתיעוד. לטענת המשטרה, האירוע החל כשפקחית שיטור עירוני הבחינה בשני גברים בגילופין, שאחזו בבקבוקי אלכוהול וביקשה מהם להזדהות. אחד מהם נמלט מהמקום, והצעיר שנראה בסרטון נותר במקום. משהזדהה, התברר כי הוא שוהה הרחק ממקום מגוריו בחולון ולכן מפר את צו בריאות העם.
עוד לטענת המשטרה, כשהודיעה לו הפקחית כי בכוונתה לרשום לו דוח, הוא תקף אותה והכה בגופה באגרופים, זרק מידיה את מכשיר המסופון שנשבר והמשיך לדחוף אותה. הפקחית הזהירה אותו להפסיק, אולם נאלצה להשתמש נגדו בגז פלפל לעבר העיניים ולהזעיק שוטרים למקום.
גם לאחר הגעת השוטרים למקום, כך טענו במשטרה, "המשיך החשוד להשתולל, כשהוא קורע צינורות השקייה שהיו על הקרקע, מגדף ומכה על הרצפה ולכל עבר עד אשר נעצר על ידי השוטרים. מדובר בחשוד שהיה בגילופין, זלזל בחוק באופן בוטה, הפר את צו בריאות ותקף עובדת ציבור אשר ביצעה תפקידה כדין. הפקחית נזקקה לקבלת טיפול רפואי".
הודעת המשטרה בעקבות האירוע לא כללה הסבר לאלימות שגילה השוטר כלפי הצעיר כשקפץ עליו והטיח אותו בקרקע – בשעה שהתרומם ממנה עם ידיים למעלה. בתיעוד ממצלמות הגוף של השוטרים שנכחו במקום ניכר כי הצעיר שרוי במצוקה נפשית ובכאב פיזי גדול לאחר שרוסס בגז פלפל. התיעוד מכיל אותו בוכה וזועק מכאבים. הוא צועק ברוסית: "כמה זה כואב!", "אתם נהנים לראות אותי סובל? תהרגו אותי כבר!".
בסרטון נוסף מהאירוע שהגיע למקום הכי חם בגיהנום מצולמים הרגעים הללו מזווית אחרת שגם חושפת קצת מהיחס של השוטרים עצמם אל התקנות שהם אמונים על אכיפתן. ניתן לראות כי על רקע צעקותיו של הצעיר מגיעים שוטר ושוטרת לאירוע מכיוונים שונים. השוטרת מבחינה בשוטר, רצה אליו והשניים מתחבקים חיבוק ארוך. בתום החיבוק, עוטה השוטר כפפות וניגש אל עבר הצעיר הזועק.
עדי ראייה סיפרו למקום הכי חם כי לאחר שהצעיר הוכנס לניידת, הגיע למקום האירוע אמבולנס והצעיר הועבר אליו. מקור בבית בבית החולים וולפסון אישר לנו כי הצעיר הגיע אליהם. עוד, נודע לנו כי הצעיר הועבר למחלקת עיניים בעקבות ריסוס גז הפלפל עליו וברח מהמחלקה זמן קצר לאחר שנקלט בה. פנינו למשטרה לברר האם הם מודעים לבריחתו מהמחלקה, אך טרם נמסרה תגובה.
שאלנו את המשטרה מדוע התנפל השוטר על הצעיר בעודו מרים את ידיו למעלה ועומד חסר משקל, והאם נפתחו נגדו הליכים. בנוסף, ביקשנו לברר את עמדת המשטרה ביחס לחיבוק המתועד ברקע ההתרחשות. שאלנו: האין זה מנקר עיניים שבשעה שנדרש מהציבור להימנע ממפגשים, ובשעה שלידם נערך מעצר אלים, שוטרים מתחבקים זה עם זה? מהמשטרה לא נמסרה תגובה עד למועד פרסום הכתבה.
מלבד התקרית בבת ים, המשטרה חילקה הבוקר כמה דוחות למוחים שהשתתפו בהפגנה מול ביתו של גבי אשכנזי בכפר סבא. במשטרה טענו כי חלק מהמפגינים הפרו את צו בריאות ולא שמרו על ריחוק חברתי זה מזה, ואילו מארגני המחאה טענו כי חלוקת הדוחות נועדה כדי לדכא את מחאתם.
גם זכות ההפגנה נרמסת? 200 איש הבוקר בהפגנה בכפר סבא. המשטרה מטילה קנסות מ 500-5000 ש״ח? את מי אתם מפחידים? עומדים שם טייסי חיל האויר ואזרחים בעד דמוקרטיה ונגד שלטון כנופיות. ככה פשוט. עוצרים בגופם נסיון הפיכה  שלטונית מפיוזית. הדמוקרטים אומרים לנאשם וכנופיותו: עד כאן! pic.twitter.com/la1wXayQ3n
אחד ממקבלי הדוחות, תא"ל במיל אמיר השכל אמר: "השוטר הגיע, שלף אותי והודיע שעברתי על תקנות משרד הבריאות ונתן לי דוח של 5,000 שקל. מדובר בשקר גס – אנו שומרים על מרחק כמו שצריך". בתום ההפגנה, קרא אשכנזי למשטרה לשקול לבטל את הקנסות שחולקו בה.
אתמול, הציף את הרשתות סרטון שצולם ברחוב אלנבי בתל אביב שבו נראים שוטרים מנסים לעכב אישה שיש בידיה ספרים,"תסתכלי עלי גברת, את כרגע קנית ספרים, יש לך ספרים פה ביד שלך", אומר אחד מהם לאישה. בהמשך הסרטון, מסרבת האישה להזדהות ומנסה להמשיך לצעוד ברחוב תוך התעלמות מהשוטרים שקוראים לה.
מעצר ברחוב אלנבי בת”א: אישה עם ספרים בידה נלקחה לניידת המשטרה לאחר שסרבה להזדהות. ”גברת את קנית ספרים, אסור לקנות ספרים לפי הנחיות משרד הבריאות”מתוך הפייסבוק של מור שעל @WallaNews pic.twitter.com/UdpwWxvgoY
בהמשך היא מוכנסת על ידם לניידת ופורצת בבכי. בתגובה, פירסמה המשטרה כי האישה רכשה ספרים בחנות שהיתה אמורה להיות סגורה מתוקף צווי החירום. החנות שבה נרכשו הספרים קיבלה קנס על סך 5,000 שקל. בנוסף לכך, תשאול האישה בניידת העלה שהתרחקותה מהבית חרגה רק במעט ממאה המטרים המותרים לפי התקנות, והושטרים במקום ויתרו לה על קנס והסתפקו במתן אזהרה.
"תסתכלי עלי גברת, את כרגע קנית ספרים, יש לך ספרים פה ביד שלך", אומר אחד השוטרים לאישה שהתרחקה רק במטרים ספורים מהמאה מטרים המותרים
ביום שישי פורסם באתר חדרי חרדים, תיעוד קשה של אלימות משטרתית נגד צעיר חרדי בירושלים, שנעצר בחשד לתקיפת שוטר. האירוע התרחש לאחר הגעת כוחות המשטרה למקום בו התקיים מניין לא חוקי, והבחור שראה את המהומה ברחוב החל לצעוק. השוטרים ביקשו לעצור אותו, הוא התנגד למעצר. לטענתם, הוא נתן אגרוף לשוטר ופצע אותו.
הוריו של הצעיר הציגו לשוטרים את תעודת הנכה שלו וענו שהוא מתמודד עם מחלת נפש, אולם במשטרה התעקשו לקבל אסמכתא כי מדובר בחולה נפש. הצעיר שוחרר לאחר זמן ממושך בעקבות התערבות רבנים.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







